钦定古今图书集成/明伦汇编/官常典/第304卷 > 蔡国珍
## 钦定古今图书集成/明伦汇编/官常典/第304卷 > 蔡国珍

按《明外史》本传：“国珍，字汝聘，奉新人。嘉靖三十五年
进士。乡人严嵩当国，欲罗致门下，国珍不应，乞就南
为刑部主事。盗七十馀人久系，谳得其情，减释过半。
就改吏部，进郎中，出为福建提学副使。以侍养归。遭
母丧，服除，遂不出，家居垂二十年。张居正既卒，朝议
大起废籍。万历十一年，仍以故官莅福建，迁湖广右”
参政，分守辰、沅。洞蛮乱，将吏议剿，国珍檄谕之，遂定。
历浙江左布政使，以右佥都御史提督操江。召为左
副都御史，历吏部左、右侍郎，与尚书孙鑨、陈有年综
核铨政。擢南京吏部尚书。二十四年闰八月，孙丕扬
去国。帝久不除代，部事尽弛。其年十二月竟废大选。
阁臣及言官数为言。明年二月始命国珍为吏部尚
书。三殿灾，率诸臣请修省。旋有诏起废。国珍列三等：
“人品正大、心术光明者，文选郎王教等二十四人；才
有足录、过无可弃者，给事中乔引等三十三人；因人
诖误、衅非己作者，给事中耿随龙等三十六人。并请
录用。”竟报寝。明年正月，倡廷臣诣文华门，请举皇长
子册立、冠婚，言必得“请方退。”帝遣中官谕曰：“此大典，
稍需时耳，何相挟若是？”乃顿首出。给事中戴士衡劾
文选郎白所知赃私，国珍为辩，且求罢。帝不听，除所知名。御史况上进，因论国珍八罪，帝察其诬，不问。国
珍遂称疾，累疏乞休。先是，丕扬坐忤张位去官，位欲
援同己者为助，以国珍乡人，汲引甚力。及秉铨，一守
成宪，不为位用。位恶之，国珍乃怀去志。至是，帝忽怒，
吏部贬黜诸郎二十二人。国珍求去益力，许乘传归。
初，杨巍为吏部，与内阁相比，得居位八年。自宋𫄸、陆
光祖力与阁抗权，虽还部，身不见容。故自𫄸至国珍，
率未浃岁去，惟丕扬阅二年。时咸议阁臣忮，而惜𫄸
等用未竟也。国珍素以学行称，风力不及孙鑨、陈有
年，而清操似之：均为时望所属。家居十三年卒，年八
十四。赠太子太保，谥“恭靖。”